I Jornades Tècniques per al coneixement del Patrimoni Cultural i Natural de Gandia
16 juny 2021

## I Jornades Tècniques per al coneixement del Patrimoni Cultural i Natural de Gandia16 juny 2021Última actualització: 16 juny 2021

![](../gestion/img/184d8b1d9e7f5b878230f1f28aa489fe60ee7ef95958a678c2f69918a992d710.jpg)  
  

La Casa de la Marquesa acull des de hui i durant tres dies les I Jornades Tècniques per al coneixement del Patrimoni Cultural i Natural de Gandia, organitzades conjuntament pels departaments de Medi Natural (àrea de Gestió responsable del territori), Patrimoni Històric, Artístic i Cultural i Turisme de l'Ajuntament de Gandia. Es tracta d'una iniciativa dirigida a professionals del sector turístic, guies de turisme, a més de les empreses col·laboradores del SICTED Gandia.

La iniciativa té com a objectiu presentar un programa de formació i capacitació dels agents turístics en els aspectes més rellevants del patrimoni de la mà de tècnics municipals encarregats de la gestió del patrimoni i de la gestió turística, així com altres experts col·laboradors. En concret les jornades versaran sobre les propostes d'itineraris turístics i els continguts clau de cada recurs patrimonial per unificar criteris entorn de la qualitat, la rigorositat i la professionalitat en l'oferta de visites guiades als diferents espais proposats.

La **regidora de Gestió responsable del territori i de Patrimoni Històric, Artístic i Cultural, Alícia Izquierdo**, i **l’edil de legat de Turisme, Vicent Mascarell**, han inaugurat aquest matí les jornades.

_“__Fa molt de temps que  nosaltres ens vam creure la inversió i la recuperació del patrimoni natural i històric i que podien ser recursos turístics molt importants per a la ciutat de Gandia; que s’havien de treballar en la línia de desestacionalitzar i de diversificar l’oferta turística que tenim, no sols els de sol i platja en els mesos centrals de la campanya més forta, a l’estiu, sinó que es poden gaudir durant tot l’any i que van variant segons l’època. Per tant sempre són atractius per al visitant_”, ha expressat Izquierdo. 

Per la seua banda, Mascarell ha explicat que _“és una passa que involucra el sector turístic en la formació de guies turístics i professionals, així com a empreses que treballen amb els hotels de manera estreta_”. Així, ha posat en valor que aquest  “_salt qualitatiu_” es du a terme en plena temporada turística d’estiu en què “_la platja de Gandia és un valor sí, és la nostra potència, però Gandia som més que platja, i això va en la línia de capacitar els nostres professionals perquè puguen seduir el turista de platja amb una oferta molt més variada, rica, diversa i divertida_”.